Mistä on kyse? Turun vastaanottokeskuksessa on pääosin nuoria miehiä

Noin 80 prosenttia heistä on irakilaisia

Turun seudulle on tullut viime viikkoina yli 1 400 turvapaikanhakijaa

Suomen Punaisen Ristin Varsinais-Suomen piirin toiminnanjohtaja Pauli Heikkisen mielestä turvapaikanhakijoille pitäisi hankkia nopeasti mielekästä tekemistä.

– Kun ihmiset tulevat tänne ajatuksella, että he saavat korvausta työtä vastaan, lainsäätäjien pitäisi tehdä se mahdolliseksi, pohtii Heikkinen.

Heikkisellä on jo mielessä töitä, joita turvapaikanhakijamiehet voisivat tehdä.

– Kun he pääsisivät töihin vaikka auton apumieheksi, siinä oppisi kieltä ja tulisi autetuksi. Se olisi kaikille positiivinen tilanne, kertoo Heikkinen.

He haluavat työllä ansaita rahansa

Turun seudun vastaanottokeskuksissa on pääosin nuoria miehiä. 80 prosenttia heistä on irakilaisia. Viikkojen odotus on alkanut käydä hermoille. Turun seudulle on tullut viime viikkoina yli 1 400 turvapaikan hakijaa.

– Kun ihminen on väsynyt ja epätietoinen, syntyy helposti nahistelua. Mutta mitään suuria konflikteja ei ainakaan minun tietooni ole tullut, kertoo Pauli Heikkinen.

Turvapaikanhakijoita Pansion vastaanottokeskuksessa. Ari Welling / Yle

Toiminnanjohtaja painottaa, että työn saaminen olisi positiivista kaikille.

– Jos sosiaaliturvaa sovelletaan nuoriin miehiin, jotka ovat työkykyisiä, se vääristää tilannetta. He haluavat ansaita rahansa työllä. Luulen, että tämä on valtaosan väestöstä eli meidän suomalaisten näkökulma asiaan.

Vastaanottokeskuksen työntekijöillä riittää kiireitä

Pauli Heikkinen kertoo, että töitä on riittänyt viime viikkojen aikana. Puhelinsoittoja tulee koko ajan, ja sähköposteja pitäisi ehtiä lukea. Intensiivisyys väsyttää työntekijöitä.

Kun he pääsisivät töihin vaikka auton apumieheksi, siinä oppii kieltä ja tulee autetuksi. Pauli Heikkinen

– Koko ajan pitäisi pitää yhteyttä avainhenkilöiden kanssa, jotta tiedetään, missä mennään. Tämä on tällainen tilapäinen vaihe. Kyllä tässä jaksetaan, pohtii Heikkinen.

Heikkinen vastaa usein myös kyselyihin, jotka koskevat vastaanottokeskusten lähistöjen turvallisuutta.

– Juuri vastasin sellaiseen puheluun. Meillä on tietoa, että turvapaikanhakijat ovat vaarattomia. Näin kertoo poliisi, kertaa Heikkinen.